અમદાવાદના ઇતિહાસવિદ રિઝવાન કાદરી કહે છે, “૧૬૧૮માં ઇસ્ટ ઇન્ડિયા કંપનીના પ્રતિનિધી ટોમસ રોને હિંદમાં વેપાર કરવાનો પરવાનો બાદશાહ જહાંગીરે અમદાવાદમાં આપ્યો પણ વિધિની વક્રતા તો જૂઓ કે ૨૦૦ વર્ષ પછી વેપારીના રુપમાં આવેલા અંગ્રેજો અમદાવાદના શાસક બની બેઠા.” સન ૧૮૧૭ની ૩૦મી નવેમ્બરે બ્રિટિશરોએ અમદાવાદનો હવાલો સંભાળી લીધો હતો. અમદાવાદના પ્રથમ કલેક્ટર એન્ડ્રુ ડનલોપ અને પ્રથમ જજ ઇડમંડ ઇરોનસાઇડ હતા. એક સાથે આખું અમદાવાદ કંપની સરકારને નહોતું મળ્યું પરંતુ ટુકડે ટુકડે મળ્યું હતું. જેમકે ૧૯૦૨માં ધોલેરા બંદર અને નવ ગામો કંપની સરકારને મળ્યા હતા. વસઈની સંધી કરીને પેશ્વાએ બ્રિટિશરોને આખુ ધંધુકા અને ઘોઘા આપી દીધા હતા. પછી લોર્ડ વેલેસ્લીએ દાખલ કરેલી સહાયકારી યોજનાના અમલીકરણ માટે ગાયકવાડે ધોળકાનો પેટાવિભાગ પણ સોંપી દીધો હતો. ૧૮૧૭ની પૂનાની સંધી દ્વારા પેશ્વાએ અમદાવાદ શહેર, દસક્રોઇના પેટાવિભાગ, વિરમગામ, પ્રાંતિજના પેટાવિભાગો તેમજ મોડાસા અને હરસોલનો એનો ભાગ બ્રિટિશરોને આપી દીધો હતો. આમ ૧૮૧૮માં અમદાવાદને આખરી સ્વરુપ મળ્યું. ગુજરાતમાં ઇસ્ટ ઇન્ડિયા કંપનીનો વહીવટ ૧૮૫૮ સુધી રહ્યો હતો. આ વહીવટનો ટૂંકો ઇતિહાસ અમદાવાદના નિવૃત નાયબ કલેક્ટર એદલજી ડોસાભાઈએ તેમના પુસ્તક “હિસ્ટરી ઓફ ગુજરાત”માં આપ્યો છે.